1Are xkaj li Jesus tzam jyub, je q'ui i winak je teren chirij. 2Are 'uri xc'un li jun achi, 'o i tzel laj yobil lépra che. Ire xupon chuwach i Jesus y xuqui'ic. Xu bij che: —Kajwal, we ta cawaj, cawesaj ni itzel c'ax chwe —xu bij. 3I Jesus xu chap ru' u 'ab, y xu bij che: —Cwaj. Chat utzirok. Are xu bij ile che, i achi xutziric. 4I Jesus xu bij che: —Chatape', mi jun ma lap wi. Xui-ri, jat, ja c'utu awib che i sacerdóte chi at 'utz chic; cha sujuj a sipon chuwach i Dios pacha u bim can i mam Moises. Queje cha 'ana ile man caquetamaj conojel chi at utzirnak chic, chi ya n-ta chic i ch'ac chawij —xu bij che. 5Xo'on chupanok, are xoc i Jesus pa tinimit Capernaum, jun capitan aj Róma xa 'e chu c'ulaxic y xu tz'onoj u tobal che. 6—Nim laj winak —xu bij che—, 'o jun in mocom ru' ja, lic iwab. 'O chuwi ch'at, lic siquirnak chic; lic cu tij uyej rumal u c'axc'ol —xu bij che. 7I Jesus xu bij che i achi: —Quin 'e wutzirsaj —xu bij. 8—Nim laj winak —xu bij i capitan che—, yet n-ca majaw ta chawe cat oc pa wachoch; n-in ti aj Israel winak. Xui cha bij panok: ¡Chutzirok! Te'uri in mocom cutzir na. Weta'am 'o pa'ab yet u 'anic ile. 9Weta'am ile man xak yin in 'o piqui'ab i je waj'atzil; xak je 'o jujun soldádo pin'ab yin. We "¡Jat!" quin bij che jun chique, ca 'ec; y we "¡Sa'aj!" quin bij che jun chic, ca petic. We xak quin tak bi wajchac, ire cu 'an na wach i quin bij che. Weta'am chi xak 'o pa'ab yet cawesaj na bi itzel c'ax-le —xu bij i capitan. 10Are xu ta i Jesus ile, lic xu bisoj. —Chitape' —xu bij chique i je teren chirij—, mi tene jun chique i aj Israel winak cul u c'ux chwe pacha o'onom i achi-le. 11Lic quin bij chiwe, je q'ui i ne te aj Israel winak chi lic qui cubam qui c'ux chwe, que pe pa quel wi i 'ij, que pe pa ca kaj wi i 'ij, que oc na 'uri pa cu 'at wi tzij i Dios; quiqui tij ni 'utz chila junam cu' i mam Abraham, i mam Isaac, i mam Jacob, i catit qui mam i aj Israel winak. 12Xui-ri, je q'ui i aj Israel winak n-que oc ta chila cu', tupu que ique i q'uijibal-le. Ique-le, xa que ya' na pa 'ekumal; chila que o' wi, lic quiqui kach'ach'ej ni qui waque rumal qui bis —xu bij i Jesus chique i winak. 13Are 'uri xu bij che i capitan: —'Utz cat 'e che awachoch, y ca 'ani na che a mocom pacha a tz'onom; queje ile que'el na rumal u cubibal a c'ux chwe —xu bij i Jesus che. Lic are 'or 'uri xutzir i u mocom i capitan. 14Xo'on panok, xa 'e i Jesus che i rachoch i ma Pédro. Are xoc paja, xrilo chi iwab u chuch u ji' i ma Pédro; ire cotz'ol chuwi ch'at, 'o 'a' chirij. 15I Jesus xa 'e u yina u 'ab; are 'uri, xchup i 'a' chirij, xwalijic y xoc chu yijbaxic wach i quiqui tijo. 16Are xoc a'ab, je q'ui i winak xe qui c'am li iwabib chuwach i Jesus. 'O jujun 'o itzel tew chique; i Jesus, xa ru' jun tzij xu bij, xe resaj bic; xak xe rutzirsaj ni'pa i iwabib. 17Are xo'on ire ile, xe'elok pacha u bim can i mam Isaías, chi ajbil u tzij i Dios ujer. Ire u bim canok chi i Jesus "Lic are ire aj 'elsanel bi yobil chake; are ire aj 'elsanel re i c'ax chake." (Queje ile u tz'ibam canok.) 18I Jesus, are xrilo je q'ui i winak je 'o chirij chuwach, xu bij chique u tijoxelab: —Jo', choj 'ax ch'akap re i alagun —xu bij. 19Are 'uri, 'o jun tijonel re i 'atbal tzij xtejeb ru' i Jesus. —Mayes —xu bij che—, cwaj quin 'e awu' xa ipa cat 'e wi —xu bij. 20I Jesus xu bij che: —C'ax i terejic chwij. I yac 'o qui jul, xak i tz'iquin 'o qui soc, xui-ri yin chi in Achi aj Chicaj, n-ta pa quin cotz'ba wi in jolom are quin waric —xu bij che. 21Te'uri 'o jun chique i je teren chirij xu bij: —Nim laj winak, c'a te quin terej chawij we xcam ni in kajaw —xu bij. 22I Jesus xu bij che: —Su' wo'or chat terej chwij. Ni'pa i je camnak, cha ya can piqui'ab ique quiqui chajij i que camic —xu bij i Jesus che. 23Te'uri i Jesus xoc pa bárco, je rachi'il u tijoxelab. 24Xak te'et xpe jun nim laj tew puwi i alagun; i u wi ya, lic quel chicaj, c'a puwi i bárco. I Jesus, lic cwaric. 25Are 'uri i u tijoxelab xe 'e qui c'astaj. —Kajwal —xqui bij che—, ¡Choj a to! ¡Ya coj muktaj pa ya! 26I Jesus xu bij chique: —¿Wuchac lic qui xij iwib? ¿N-ta u cubibal i c'ux chwe? —xu bij. Are 'uri, xtaq'ui 'anok y xu jek u 'atixic i tew, tak i ya chi quel chicaj; y xe uxlanic, n-que silab ta chic. 27I rachi'il lic xqui bisoj wach i xo'ono. —¿Bi chi achial i achi-le chi 'o i milágro pu'ab? —xqui bij chiquiwach—. Ire, i tew, xak i ya, que cojon che, wach i cu bij —que cha. 28Are ya xe 'ax ch'aka alagun, xe upon pa jyub Gadára. Are 'uri xe 'el li queb achiab pa tak mukbal que i camnak y xe upon ru' i Jesus. I queb-le, 'o itzel tew chique, lic je ch'uj rumal; i winak lic quiqui xij quib chique, rumal-i, mi jun quic'aw che i be-le. 29Ique-le xqui jek i sic' y xqui bij: —¿Wach col a tzucuj chi ku' yoj, Jesus, chi at u C'ojol i Dios? ¿Xat c'un na col oj a ya pa c'ax? ¡Maja na cu rik i 'ij! —xqui bij che. 30Nakaj che i lugar-le, je 'o juban uq'uial ak que tijin chi wa'im. 31Are 'uri i itzel tew queje iri xqui tz'onoj che i Jesus: —We coj awesaj na chique i achiab, cha ya chake coj oc chique i ak-le —xe cha. 32I Jesus xu bij: —Jix ba chique. Te'uri i itzel tew xe 'el chique achiab y xe oc chiquipam i ak. Xak te'et conojel i ak xe kaj bi pa'anem, xe 'e tzak pa ya y xe ji'ic. 33Are xqui 'an ile, i que chajiw i ak lic xqui bisoj. Xe 'e pa'anem c'a pa tinimit. Are xe upon chila, xe oc chu bixquil ronojel wach i xquilo; xqui bij wach i xa 'ani chique i queb achiab chi 'o itzel tew chique. 34Te'uri conojel i winak re i tinimit xe 'e chila pa'owi i Jesus. Are xquil u wach, lic xqui tz'onoj che chi ca 'ec; n-cacaj ta ca canaj ire pa qui jyub ique.
SAN MATÉO 8